Rioolbesoedeling ramp sonder end
PARYS. – 'n DA-LP het ná 'n besoek ter plaatse gesê die voortdurende rioolbesoedeling in die Vaalrivier is 'n "ramp" vir dié nasionale bate.
Watertoetse wat die nie-regeringsorganisasie Save Our Vaal Environment (Save) laat doen het, het aangetoon daar is 10 miljoen eenhede e.coli per 100ml water in die deel van dié rivier wat deur Parys loop.
In drinkwater mag geen e.coli wees nie en in 'n rivier niks meer as 1000 eenhede per 100ml water nie.
Regter M.B. Molemela het in die Vrystaatse hooggeregshof gelas die munisipaliteit moet die Paryse rioolaanleg teen 24 September regkry sodat onverwerkte riool nie sal aanhou uitlek in die Vaalrivier nie.
Dr. Sanette Kruger van die Paryse Openbare Munisipale Wag (PPMW) het nou op mnr. Theo Coetzee, DA-LP, se besoek gesê desondanks duur die besoedeling steeds voort.
Mnr. Arnold Schoonwinkel, 'n DA-raadslid in die Ngwathe-munisipaliteit (Parys en omstreke), sê Parysenaars kla dit nie lyk asof die Ngwathe-munisipaliteit hard probeer om rioolbesoedeling van die Vaalrivier by Parys te beëindig nie.
Midde-in die hofsaak het 'n munisipale hoë aan Volksblad gesê hy weet nie waaroor die bohaai gaan nie, want die rioolaanleg is in volle werkende toestand.
Ngwathe se DA-koukus het verlede week kennersraad ingewin oor hoe om die besoedeling vinnig en doeltreffend te beëindig.
Schoonwinkel sê op advies van 'n ingenieur het hulle nou 'n afdeling van die departement van waterwese versoek om dringende tegniese hulp aan die munisipaliteit se wanfunk-sionele rioolaanleg te voorsien.
Coetzee meen die besoedeling by Parys se rioolaanleg is duidelik die gevolg van gebreekte toerusting en swak instandhouding.
Voorts dra die dikwels onvoldoende chemiese middels en onopgeleide personeellede tot die probleem by, sê Schoonwinkel.
"Sulke probleme kan vinnig opgelos word, mits die wil bestaan," het Coetzee gister aan Volksblad gesê.
Coetzee het reeds skriftelik by me. Buyelwa Sonjica, minister van waterwese en omgewingsake, op ingryping aangedring indien die munisipaliteit die rioolbesoedeling nie onmiddellik regstel nie.
Coetzee het tydens sy inspeksie gesê Sonjica se reaksie oor die toenemende kommer oor die besoedeling van die Vaalrivier laat hom dink "die minister word verkeerd ingelig".
Hy sê openbare strome oor die Vrystaat heen word nou deur riool bedreig. Hieronder tel Heilbron, Kroonstad, Welkom, Vredefort en Parys.